ไทยพาณิชย์ประเมิน ศก. ปีนี้ขยายตัว 5.3%
ไทยพาณิชย์ มองเศรษฐกิจไทยปีนี้ยังขยายตัวได้ 5.3% จากการชะลอตัวลงของเศรษฐกิจโลก ขณะที่ปี 56 โต 4.6%
24 ต.ค. 2555

ไทยพาณิชย์ มองเศรษฐกิจไทยปีนี้ยังขยายตัวได้ 5.3% จากการชะลอตัวลงของเศรษฐกิจโลก ขณะที่ปี 56 โต 4.6% 
นางสุทธาภา อมรวิวัฒน์ หัวหน้านักเศรษฐศาสตร์ และ ผู้ช่วยผู้จัดการใหญ่ ธนาคารไทยพาณิชย์ กล่าวว่า เศรษฐกิจไทยในปีนี้มีแนวโน้มที่จะขยายตัวได้ 5.3%  ลดลงจากประมาณการเดิมเล็กน้อย เนื่องจากการชะลอตัวลงของเศรษฐกิจโลกส่งผลกระทบอย่างมากต่อการส่งออกของไทยในช่วงไตรมาส 3 ที่ผ่านมา และยังน่าจะทำให้ภาคการผลิตของไทยเติบโตได้น้อยในไตรมาส 4
อย่างไรก็ดี การส่งออกปีนี้จะขยายตัวได้เพียง 4% เนื่องจากเศรษฐกิจโลกชะลอกว่าที่คาดการณ์ไว้ก่อนหน้า โดยสินค้าที่มีการส่งออกหดตัวลงมากได้แก่ข้าว ยางพารา และแผงวงจรไฟฟ้า  แต่เศรษฐกิจไทยยังมีปัจจัยบวกจากการใช้จ่ายในประเทศของภาคเอกชนที่เติบโตได้ต่อเนื่อง
สำหรับปี 2556 ประเมินว่าเศรษฐกิจไทยจะขยายตัวได้ 4.6% โดยมีการใช้จ่ายในประเทศเป็นแรงขับเคลื่อนหลักของเศรษฐกิจ โดยเฉพาะการใช้จ่ายของภาครัฐเกี่ยวกับการลงทุนในโครงสร้างพื้นฐาน ที่เป็นแรงสนับสนุนเพิ่มเติม ประกอบกับการใช้จ่ายภายในประเทศที่เติบโตได้ดี ซึ่งช่วยลดผลกระทบจากการส่งออก 
“การบริโภคและการลงทุนภาคเอกชนของไทยยังเติบโตได้ดี โดยการบริโภคได้รับอานิสงส์จากนโยบายจากภาครัฐ เช่นนโยบายรถคันแรก และการปรับขึ้นค่าจ้างขั้นต่ำ ในขณะที่การลงทุนภาคเอกชนพุ่งสูงขึ้นมากในปีนี้จากการลงทุนด้านเครื่องจักรเพื่อชดเชยความเสียหายจากภาวะน้ำท่วมเมื่อปลายปีก่อน” นางสุทธาภา กล่าว
อย่างไรก็ตาม ไทยพาณิชย์คาดว่า ปีหน้าการลงทุนภาคเอกชนน่าจะชะลอลงบ้าง หลังจากที่มีการเติบโตไปมากแล้วในปีนี้ภายหลังเหตุการณ์น้ำท่วมใหญ่ และจากสถานการณ์เศรษฐกิจโลกในปัจจุบัน ซึ่งจะยังคงมีผลกระทบต่อภาคการผลิตเพื่อส่งออก